Downloaded from YTS.MX
Official YIFY movies site: YTS.MX
Η άγρια φύση της Αυστραλίας…
Ένας αρχαίος κόσμος ερημιάς και σκόνης.
Κρυμμένη στις ψηλότερες βουνοκορυφές, βρίσκεται μια μυστική κοιλάδα.
Εδώ, σ' αυτήν τη μαγική όαση,
αμέτρητα ζώα μαζεύονται για να ξεφύγουν από την άνυδρη ερημιά.
Για κάθε πλάσμα που θεωρεί την κοιλάδα σπίτι του,
αυτός είναι ο παράδεισος.
Αλλά υπάρχει ένα ζώο που γεμίζει το τοπίο με τα πλήθη του.
Τα ανατολικά γκρι καγκουρό.
Η ΚΟΙΛΑΔΑ ΤΩΝ ΚΑΓΚΟΥΡΟ
Υπάρχουν πάνω από 2.000 καγκουρό στην κοιλάδα.
Αυτή είναι η ιστορία ενός από αυτά.
Αυτή είναι η Μάλα.
Σε λίγο ξεκινά η μεγαλύτερη δοκιμασία της ζωής της.
Ως τώρα, η μητέρα της, η Λοάνα, της παρείχε ζέστη και προστασία.
Τώρα, για πρώτη φορά,
η Μάλα ετοιμάζεται να αφήσει την ασφάλεια του μάρσιπου.
Καλώς ήρθες στον κόσμο, Μάλα.
Από δω και πέρα, η Μάλα θα αντιμετωπίσει πολλά εμπόδια.
Έχει μόλις 12 μήνες για να μάθει όσα χρειάζεται για να επιβιώσει μόνη της.
Και οι πιθανότητες δεν είναι υπέρ της.
Μόνο ένα στα πέντε καγκουράκια φτάνει στα πρώτα του γενέθλια.
Διότι αυτόν τον παράδεισο τον στοιχειώνει ο κίνδυνος.
Το Μαύρο Δάσος.
Περιβάλλει την κοιλάδα.
Το έχουν θερίσει δασικές πυρκαγιές. Παραμένουν μόνο τα μεγαλύτερα δέντρα.
Τα καμένα απομεινάρια ενός οικοτόπου που κάποτε άκμαζε.
Τα καγκουρό δεν έρχονται εδώ.
Διότι εδώ μένει ο μεγαλύτερος εχθρός τους.
Η αγέλη των ντίνγκο.
Ο Μίγκαλου είναι επικεφαλής της αγέλης χρόνια τώρα.
Είναι ο καλύτερος κυνηγός στην οικογένεια.
Ο γιος του είναι ένας νεαρός μαύρος ντίνγκο ονόματι Μίρο
που γεννήθηκε την ίδια εποχή με τη Μάλα πέρσι τον χειμώνα.
Ο Μίρο μαθαίνει να κυνηγάει.
Ώρα να αποδείξει την αξία του.
Η Λοάνα το έχει ξαναβιώσει αυτό πολλές φορές.
Μια έμπειρη μητέρα,
δεν θα τρέξει με τη Μάλα, εκτός κι αν τις κυνηγήσουν.
Ο πανικός μπορεί να αποδειχθεί θανάσιμος.
Ο Μίρο είναι ακόμα άπειρος.
Μαθαίνει ότι τα ενήλικα καγκουρό τρέχουν πιο γρήγορα από ένα ντίνγκο.
Αυτό που πρέπει να αναζητήσει είναι κάτι πιο αργό και πιο ευάλωτο.
Όπως ένα καγκουράκι.
Ή μια μητέρα που κουβαλά ένα μικρό στον μάρσιπό της.
Αυτή είναι η ευκαιρία του.
Ένα καγκουράκι πολύ μεγαλύτερο από τη Μάλα βαραίνει τη μητέρα.
Όμως, εκείνη έχει κάθε λόγο να παλέψει.
Με αυτόν τον ρυθμό, η μητέρα δυσκολεύεται να κρατήσει ασφαλές το μικρό.
Ο Μίρο απλώς δεν ξέρει να εστιάζει.
Είναι άπειρος και η προσοχή του αποσπάται εύκολα.
Και αυτό φαίνεται.
Πρέπει να μάθει να τα βγάζει πέρα μόνος.
Ο χρόνος του τελειώνει.
Εν καιρώ, θα φύγει από την αγέλη και θα κάνει δική του οικογένεια.
Όταν έρθει αυτή η ώρα, πρέπει να είναι καλύτερος κυνηγός.
Το καγκουράκι που δραπέτευσε είναι τυχερό που ζει.
Είναι σημαντικό μάθημα για τη Μάλα.
Ο μάρσιπος της Λοάνα δεν είναι πια ασφαλές καταφύγιο.
Είναι καλοκαίρι στην κοιλάδα.
Οι μέρες είναι μεγάλες.
Τα χόρτα είναι ψηλά και χρυσά.
Αραχνούλες πετούν σε αραχνοΰφαντες κλωστές
που καλύπτουν το τοπίο με ένα μεταξένιο πέπλο.
Πάει ένας μήνας από τότε που η Μάλα έκανε τα πρώτα διστακτικά βήματά της.
Τώρα έχει ένα πανέμορφο ανοιχτό γκρι τρίχωμα,
ακριβώς όπως η μητέρα της.
Η Μάλα ζει σε ένα κοπάδι από καγκουρό που στην Αυστραλία ονομάζεται "μομπ".
Είναι το μικρότερο καγκουράκι κι ακόμα μαθαίνει ποιος είναι ο καθένας.
Κάθε συγγενής της
έχει τη δική του μοναδική προσωπικότητα.
Τα καγκουρό επικοινωνούν μεταξύ τους
μέσω μιας γλώσσας κακαρισμάτων και μουγκρητών.
Ο Μπάμιρ, το μεγαλύτερο αρσενικό στην κοιλάδα και πατέρας της Μάλα,
είναι ο βασιλιάς του κοπαδιού.
Ένα σχίσιμο στο αυτί του είναι σημάδι από τη μάχη του για τον θρόνο.
Όντας ο βασιλιάς,
ο Μπάμιρ είναι ο μόνος που μπορεί να κορτάρει ανοιχτά τις θηλυκές.
Όταν περνά από δίπλα,
τα άλλα αρσενικά πρέπει να σκύψουν και να βήξουν ως ένδειξη σεβασμού.
Δεν διστάζει να τους δείξει ποιος κάνει κουμάντο.
Στην άκρη του κοπαδιού είναι ένα ζωηρό καφέ καγκουράκι ονόματι Μπούρου.
Γεννημένος την ίδια εποχή με τη Μάλα,
ο Μπούρου είναι τυχοδιώκτης.
Ενώ η Μάλα καθυστέρησε πολύ να βγει από τον μάρσιπο,
αυτός ήταν έξω και εξερευνούσε τον κόσμο.
Και ήδη έχει γίνει αυθεντία στην τέχνη των αλμάτων.
Το πρόβλημα είναι ότι ο Μπούρου έχει μόνο μία ταχύτητα.
Τέρμα γκάζια.
Αν μπορούσε, η Μάλα θα πήγαινε παντού στον μάρσιπο,
αλλά έτσι δεν μαθαίνεις.
Ένα καγκουρό που δεν ξέρει να πηδά
δεν μπορεί να ξεφύγει από τον κίνδυνο.
Το κοπάδι μοιράζεται την κοιλάδα με πολλούς γείτονες.
Άλλοι είναι φίλοι, άλλοι είναι εχθροί.
Ποιον να εμπιστευτεί η Μάλα;
Κάτω από το έδαφος ζει κάποιος που τα καγκουρό δεν θέλουν να ενοχλούν.
Αυτός είναι ο Γουόριν, ο φασκωλόμυς.
Ο γρουσούζης της γειτονιάς.
Μετά το καθημερινό του πρωινό ξύσιμο,
είναι ώρα να πιάσει δουλειά.
Όπως όλοι οι φασκωλόμυες, ο Γουόριν ζει μόνος.
Θέλει να προστατέψει το πολύτιμο κομμάτι γης του.
Ο Γουόριν δεν ανέχεται τους καταπατητές.
Οπότε σήμερα τον περιμένει στενοχώρια.
Ένας εισβολέας χώνεται στην περιοχή του
και τρώει το γρασίδι του.
Φέρεται λες και είναι σπίτι του!
Είναι εξοργιστικό!
Ο Γουόριν πρέπει να δείξει ποιος είναι το αφεντικό.
Είναι να τον λυπάσαι τον Γουόριν.
Δεν έχουν όλοι μια οικογένεια που να τους φροντίζει.
Να τους προστατεύει.
Στον μεσημεριανό ήλιο, οι θερμοκρασίες ανεβαίνουν.
Τα καγκουρό γλείφουν τα χέρια τους για να δροσιστούν.
Μετά είναι ώρα για χαλάρωση.
Όμως, τα καγκουρό κοιμούνται μόνο λίγα λεπτά τη φορά,
ενώ πάντα αφουγκράζονται για κάποιον κίνδυνο.
Η Μάλα μαθαίνει το νόημα των διαφορετικών ήχων.
Μια κοιλάδα γεμάτη ήχους
είναι σημάδι ότι όλα είναι καλά.
Όμως, μια στριγκλιά είναι προειδοποίηση.
Ένας αυστραλιανός αετός.
Έχει πιάσει ένα κουνέλι.
Με άνοιγμα φτερών πάνω από δύο μέτρα, μπορούν να επιτεθούν σε ενήλικα καγκουρό.
Ο Μπούρου δεν έχει προσέξει τίποτα.
Και ο αετός ψάχνει λεία.
Πετώντας ψηλά με τα θερμικά ρεύματα,
αναζητά έναν στόχο.
Ένα άπειρο καγκουράκι θα αποτελούσε ένα εύκολο γεύμα.
Ευτυχώς, τίποτα δεν διαφεύγει από τη φρουρά της γειτονιάς.
Φυλάσσοντας την περιοχή, οι κίσσες και τα κοράκια
θα καταδιώξουν τον αετό ως τα σύνορα της κοιλάδας.
Η Μάλα έχει δει πόσο σημαντικό είναι να αφουγκράζεται τον κόσμο γύρω της.
Την επόμενη φορά, ο Μπούρου ίσως δεν έχει δεύτερη ευκαιρία.
Τις μεγάλες μέρες του καλοκαιριού
ο αέρας γεμίζει με σμήνη από έντομα που τσιμπάνε.
Εκατομμύρια έντομα.
Αρκετά για να τρελάνουν ένα καγκουρό.
Η Μάλα δεν ξέρει πώς να γλιτώσει από τους μικροσκοπικούς επιδρομείς.
Αλλά υπάρχει ένα πλάσμα που μπορεί να βοηθήσει τα καγκουρό.
Από δω ο Γουίλι, η σουσουράδα.
Ο Γουίλι δεν μπορεί να αντισταθεί σε ένα νόστιμο φτερωτό έντομο.
Απλώς πιάνονται δύσκολα,
αλλά ο Γουίλι έχει ένα κόλπο στο φτερό του.
Καθώς τα καγκουρό μετακινούνται,
αναστατώνουν τα έντομα.
Ο Γουίλι πηδά από το ένα στο άλλο και επιτίθεται την τέλεια στιγμή.
Όταν πρόκειται για απεντόμωση,
η Μάλα βρήκε έναν νέο κολλητό.
Πλησιάζει το φθινόπωρο.
Οι μέρες μικραίνουν.
Καθώς πέφτει η νύχτα,
αναδύεται ένας θεαματικός νέος κόσμος.
Κάτω από το σεληνόφως,
η κοιλάδα είναι ένα υφαντό από παράξενες νέες εικόνες και ήχους.
Η Μάλα αρχίζει να κατανοεί τους κανόνες του κόσμου της.
Και τους κινδύνους του.
Όμως έχει να ανακαλύψει πολλά ακόμα.
Αρκετά ώστε να νιώσει λίγο παράτολμο ακόμα κι ένα αγχωμένο καγκουράκι.
Μπροστά στη Μάλα αναδύεται ένα νέο θέαμα.
Φωσφορίζοντα μανιτάρια ανοίγουν ως μαγικές ομπρέλες.
Είναι ένα δάσος που λάμπει με ζωή.
Κρυμμένες στις πιο βαθιές σπηλιές,
πυγολαμπίδες λαμπυρίζουν στο σκοτάδι.
Μια θάλασσα χιλιάδων πυρσών που τρεμοφέγγουν.
Κάθε μία από αυτές δημιουργεί το δικό της φως.
Κάτι ακόμα πιο παράξενο διαφαίνεται βαθιά στο δάσος.
Ένα παιχνίδισμα του φεγγαριού μεταμορφώνει το τοπίο.
Και πολλά από τα πλάσματά του.
Τα λέπια, οι γούνες και τα φτερά απορροφούν το υπεριώδες φως
για να δημιουργήσουν νέες, ζωηρές αποχρώσεις.
Μια ροζ πινελιά στο στήθος ενός δασύουρου.
Ή ένα κοκατού και το νέον λοφίο του.
Αυτό το σπάνιο φαινόμενο
αφθονεί μόνο στο δάσος που περιβάλλει την κοιλάδα της Μάλα.
Την αυγή, η Μάλα είναι ένα ολοκαίνουργιο καγκουράκι.
Επιτέλους έχε βρει τα πατήματά της
και την αυτοπεποίθηση να χαίρεται τον κόσμο έξω από τον μάρσιπο.
Μα αυτό είναι μόνο το πρώτο βήμα.
Σε μόλις έξι μήνες, θα είναι μόνη της.
Έχει να μάθει ακόμα πάρα πολλά.
Με την άφιξη του φθινοπώρου,
οι κουραστικές ζέστες του καλοκαιριού τελειώνουν.
Ο Μπούρου όλο χαζεύει αυτό το νέο φαινόμενο που λέγεται ομίχλη.
Μια αλλαγή αιωρείται στον αέρα.
Ο δροσερός καιρός σημαδεύει την αρχή της σεζόν των μαχών.
Ο Μπούρου ανυπομονεί να συμμετάσχει.
Πρέπει να μάθει κάμποσες κινήσεις.
Είναι το κεφαλοκλείδωμα.
Η πάλη.
Και η μάχη με εξαιρετικά αιχμηρά νύχια.
Αλλά το απόλυτο όπλο ενός καγκουρό είναι και το πιο δύσκολο.
Οι ισχυρές κλωτσιές τους σπάνε κόκαλα.
Ο Μπούρου ανακαλύπτει ότι οι κλωτσιές θέλουν δύναμη και ισορροπία.
Στην ηλικία του, ο Μπούρου απλώς εξασκείται.
Αλλά μια μέρα, θα πρέπει να φύγει από το κοπάδι
και να παλέψει για να γίνει το κυρίαρχο αρσενικό.
Ο βασιλιάς Μπάμιρ κάποτε έκανε το ίδιο ταξίδι
μετά από χρόνια που πάλευε για να φτάσει ψηλά.
Τώρα θα παλέψει μόνο αν ο αντίπαλος έχει το θάρρος να προκαλέσει τον βασιλιά.
Υπάρχει κάποιος, ένας ανερχόμενος νεαρός,
που πιστεύει ότι πρέπει να φορέσει το στέμμα.
Σίγουρα φέρεται έτσι με τις θηλυκές.
Τον λένε Ντόαν.
Το άκαμπτο βάδισμα του Μπάμιρ θα πει "Πίσω!" στη γλώσσα των καγκουρό.
Αν ο Ντόαν δεν υποταχθεί,
ο Μπάμιρ θα πρέπει να παλέψει μαζί του.
Ο Μπούρου είναι πρώτο τραπέζι πίστα.
Ο Μπάμιρ επιχειρεί ένα κεφαλοκλείδωμα, αλλά αδυνατεί να ρίξει κάτω τον Ντόαν.
Προσπαθεί ξανά.
Υπολογίζει τελείως λάθος.
Αλλά δεν τελείωσε ακόμα.
Ένα ντροπιαστικό, αβίαστο λάθος του Ντόαν ουσιαστικά τελειώνει τον αγώνα.
Ο Μπάμιρ γιορτάζει τη νίκη του.
Το στέμμα παραμένει δικό του για την ώρα.
Έχουν περάσει τρεις μήνες από την είσοδο της Μάλα στον κόσμο.
Έχει ξεπεράσει πια τον μάρσιπο.
Η Μάλα μαθαίνει τα καλύτερα μονοπάτια και δρομάκια
που διασχίζουν αυτήν την κοιλάδα χιλιάδες χρόνια τώρα.
Όταν φτάνουν στην κορυφή ενός λόφου,
η Λοάνα διδάσκει στη Μάλα να σταματά, να κοιτά και να ακούει.
Για ένα καγκουρό που ακούει προσεκτικά,
μια προειδοποίηση μπορεί να έρθει από τα δέντρα.
Μια μυρωδιά που έφερε ο άνεμος.
Ένας ήχος που ακούστηκε βαθιά στο δάσος.
Έρχονται.
Ο πανικός του κυνηγιού παγιδεύει τη Μάλα.
Χωρίζεται από τη Λοάνα.
Χάνεται.
Μια και έχει ξαναποτύχει,
ο Μίρο πρέπει να τα πάει καλά αυτήν τη φορά.
Με τόσα πολλά καγκουρό να τρέχουν, δυσκολεύεται να διαλέξει στόχο.
Ένα καγκουρό επέλεξε να μην τρέξει.
Ο βασιλιάς του κοπαδιού, ο Μπάμιρ, υψώνει το ανάστημά του.
Ένα τόσο μεγάλο καγκουρό μπορεί να κλοτσήσει θανάσιμα.
Το ξανθό ντίνγκο παίρνει τεράστιο ρίσκο.
Χρειάζεται την υπόλοιπη αγέλη της,
αλλά οι ενισχύσεις της είναι αλλού.
Ο Μίρο, φαίνεται, έκανε άλλη μία κακή επιλογή,
ένα ενήλικο θηλυκό.
Δεν μπορούσε να διαλέξει πιο δύσκολο στόχο.
Για άλλη μια φορά, ο Μίρο ξεγελάστηκε.
Και η Μάλα έκανε ένα λάθος που της κόστισε.
Τα άλλα θηλυκά φροντίζουν τα δικά τους μικρά.
Η μόνη ελπίδα της Μάλα είναι να γυρίσει στη Λοάνα ακολουθώντας ήχους και μυρωδιές.
Το μόνο που πραγματικά χρειάζεται ένα καγκουράκι είναι η μαμά του.
Και η αγέλη των ντίνγκο ακόμα κυνηγά.
Ο Μπάμιρ υπερασπίστηκε την περιοχή του.
Αλλά η υπόλοιπη αγέλη ακούει το κάλεσμα της ξανθιάς ντίνγκο.
Μαζί, περικυκλώνουν τον Μπάμιρ.
Σπάνια τα ντίνγκο επιτίθενται στα μεγαλύτερα καγκουρό.
Αλλά ακόμα κι ο τρανός Μπάμιρ δεν μπορεί να παλέψει για πάντα.
Το κοπάδι έχασε τον βασιλιά του.
Η Μάλα ακόμα δεν έχει βρει τη μητέρα της.
Ψάχνει…
και ψάχνει.
Και επιτέλους,
μια οικεία μυρωδιά.
Αυτήν τη φορά, όντως είναι εκείνη.
Κρύος αέρας, παγιδευμένος από τα γύρω βουνά,
μαζεύεται στην κοιλάδα.
Η γη αρχίζει να παγώνει.
Έρχεται ο χειμώνας. Ο θάνατος του Μπάμιρ έχει αφήσει την κοιλάδα χωρίς βασιλιά.
Το κοπάδι έχασε την ισορροπία του.
Στον κόσμο της Μάλα επικρατεί αναταραχή,
με πάμπολλους τρόπους.
Η Λοάνα μεγαλώνει ένα νέο μωρό μέσα στον μάρσιπό της.
Η Μάλα είναι μεγάλη αδερφή.
Αλλά η Λοάνα δεν έχει πια αρκετό γάλα.
Κακή χρονική στιγμή για τη Μάλα.
Ο χειμωνιάτικος παγετός τσακίζει τα φύλλα, ακόμα και τα κύτταρα του χόρτου.
Τα διασπά από μέσα.
Στο τσουχτερό κρύο, η τροφή αρχίζει να σπανίζει.
Το χορτάρι που αναγκάζεται να τρώει η Μάλα σύντομα θα έχει λίγη θρεπτική αξία.
Πολλά καγκουράκια δεν θα επιβιώσουν τον χειμώνα.
Για τα ντίνγκο, αυτά είναι εύκολα γεύματα.
Η αγέλη έχει πολλά στόματα να ταΐσει.
Μια νέα γενιά πολεμιστών.
Αυτά τα κουταβάκια θα είναι έτοιμα για κυνήγι την άνοιξη,
όταν τα περισσότερα καγκουράκια του κοπαδιού θα βγουν από τον μάρσιπο.
Αλλά κάποιος λείπει.
Ο Μίρο δεν είναι πια ευπρόσδεκτος στην αγέλη.
Για πρώτη φορά, είναι μόνος του.
Με την άφιξη των νέων κουταβιών,
ο Μίρο εξαναγκάστηκε να φύγει.
Χωρίς τη στήριξη της οικογένειάς του, το μέλλον του είναι αβέβαιο.
Και ο χειμώνας δεν έχει τελειώσει.
Κάθε χρόνο, βαθύ χιόνι καλύπτει τα βουνά γύρω από την κοιλάδα της Μάλα.
Η κοιλάδα συνήθως προστατεύεται από τις χειρότερες κακοκαιρίες,
αλλά το κλίμα της Γης γίνεται όλο και πιο απρόβλεπτο.
Το κοπάδι παγιδεύτηκε σε χιονοθύελλα.
Ακόμα κι ο πανίσχυρος Ντόαν αναγκάζεται να κρυφτεί.
Η Μάλα θα χρειαστεί αποφασιστικότητα για να επιβιώσει ως την άνοιξη.
Το κοπάδι θα παλεύει για την επιβίωση μέχρι να τελειώσει ο χειμώνας.
Έρχεται η άνοιξη.
Η Μάλα επέζησε από τον πρώτο της χειμώνα.
Ήδη έχει ζήσει έξι μήνες έξω από τον μάρσιπο
και γίνεται όλο και πιο ανεξάρτητη.
Πλέον η αδερφή της, η Ντούρα, απαιτεί όλη την προσοχή της Λοάνα.
Ο Μπούρου μοιάζει όλο και περισσότερο με ώριμο νεαρό αρσενικό.
Πλέον δεν αρκείται σε μάχες με τη μαμά του
κι έτσι παλεύει με τα άλλα νεαρά αρσενικά.
Το κοπάδι έχει όλη την τροφή που μπορεί να φάει.
Είναι μια πλούσια αφθονία
που απαιτεί πολύ λίγη προσπάθεια.
Όμως η Μάλα ανακαλύπτει ότι ο ζεστός καιρός φέρνει μια φαγούρα.
Η χοντρή γούνα που χρειαζόταν για τον χειμώνα πρέπει να πέσει.
Κανείς δεν μένει απρόσβλητος από αυτήν την ανοιξιάτικη μεταμόρφωση.
Ο Γουίλι, η σουσουράδα, πάντα οπορτουνιστής,
εκμεταλλεύεται τη στιγμή και μαζεύει υλικά για τη φωλιά του.
Κατασκευασμένη από υφαντό γρασίδι και ιστό αράχνης,
λίγο μαλακό μαλλί θα της δώσει ακόμα πιο πολλή θαλπωρή.
Έχει ήδη τραβήξει την προσοχή μιας θηλυκιάς.
Σύντομα, ο Γουίλι θα έχει να φροντίζει μια οικογένεια.
Και ο Ντόαν σκέφτεται τις ερωτοτροπίες.
Περίμενε αυτήν τη στιγμή πολύ καιρό.
Χωρίς τον Μπάμιρ, ανοίγει η διεκδίκηση του θρόνου.
Υπάρχουν πολλοί ανταγωνιστές.
Ένα από τα νεαρά θηλυκά του κοπαδιού είναι σε οίστρο.
Ο Ντόαν πάει να την κορτάρει πρώτος.
Αλλά η θηλυκιά δεν είναι έτοιμη να δεσμευτεί.
Βολτάρει στην κοιλάδα για να αναγγείλει την παρουσία της.
Σε περίπτωση που υπάρχει κάποιο μεγαλύτερο, πιο ελκυστικό αρσενικό.
Ο Ντόαν θα δοκιμαστεί.
Κι άλλα αρσενικά λιμπίζονται την ευκαιρία και μπαίνουν στο κυνήγι.
Αυτό είναι γνωστό ως τρένο ζευγαρώματος.
Το θηλυκό θα επιλέξει το αρσενικό που μπορεί να ελέγξει το τρένο.
Αν ο Ντόαν παραμείνει επικεφαλής,
ίσως είναι η στιγμή του να εδραιωθεί ως βασιλιάς του κοπαδιού.
Η θέση στην κορυφή είναι ελεύθερη, κι όλα τα αρσενικά της κοιλάδας είναι εδώ.
Με όλες τις περιστροφές της θηλυκιάς,
ο αρχηγός ανάμεσα στα αρσενικά αλλάζει συνέχεια.
Τα αίματα αρχίζουν να ανάβουν.
Η θηλυκιά καταφεύγει στα βράχια.
Ο Ντόαν έχει εξαντληθεί, αλλά το στοίχημα είναι πολύ υψηλό.
Αρχίζει να ξεπαστρεύει τους ανταγωνιστές.
Τα νεαρά αρσενικά το γυρνάνε σε καβγά.
Και η θηλυκιά είναι αποφασισμένη κανείς τους να μη ζευγαρώσει μαζί της.
Κι έτσι, με εξυπνάδα το σκάει.
Ο Ντόαν δεν έχει μείνει με άδεια χέρια.
Με την απόδοσή του σήμερα,
κέρδισε το στέμμα.
Μια μέρα, και η Μάλα θα συμμετέχει σε αυτά τα τελετουργικά.
Ο Μπούρου θα ξεκινήσει νωρίτερα.
Ο κόσμος των ενηλίκων τούς καλεί.
Σε λίγο καιρό, ο Μπούρου θα φύγει από την κοιλάδα.
Αυτός είναι ο δρόμος των νεαρών αρσενικών.
Όλη η κοιλάδα μπαίνει στο πνεύμα της άνοιξης.
Μια εποχή αγάπης και νέας ζωής.
Ο Γουόριν, όμως, είναι ακόμα σε επιφυλακή.
Δεν υπήρξαν άλλοι καταπατητές στα μέρη του.
Αλλά πρέπει να διατηρείς την επαγρύπνησή σου.
Θα έχουμε μπελάδες.
Μη φοβάστε,
ο Γουόριν είναι άριστα προετοιμασμένος.
Έχει κάνει τις ασκήσεις του.
Ξέρει τι να κάνει.
Μια στιγμή.
Αυτός ο κλέφτης γρασιδιού μοιάζει διαφορετικός.
Είναι δυνατόν;
Ω, γλυκιά θεά του ξέφωτου!
Είναι θηλυκιά φασκωλόμυς!
Η ζωή είναι γεμάτη εκπλήξεις.
Ο γρουσούζης της γειτονιάς βρήκε αληθινή αγάπη.
Τώρα η Μάλα βρέθηκε μόνη, χωρίς την προστασία της μητέρας της.
Για πρώτη φορά στη νεαρή ζωή της, είναι πραγματικά μόνη.
Ο Μίρο διώχθηκε από την αγέλη και τρεις μήνες τώρα ζει μόνος του.
Δεν έχει καμιά υποστήριξη.
Δεν έχει περιθώριο να συνεχίσει με τα λάθη.
Για τον Μίρο και τη Μάλα, οι προηγούμενοι 12 μήνες καταλήγουν εδώ.
Είναι οι δυο τους, η Μάλα και ο Μίρο.
Ο Μίρο έχει εστιάσει απόλυτα.
Η Μάλα κοντεύει στα όριά της.
Η μονομαχία μεταξύ κυνηγημένου και κυνηγού είναι το μεγαλύτερο στοίχημα.
Ο Μίρο οδηγούνταν από μια πρωτόγονη επιθυμία, την πείνα.
Τη Μάλα, όμως, την οδηγούσε κάτι πολύ πιο βαθύ.
Η θέληση να ζήσει.
Τα πράγματα δεν πήγαν όπως ήθελε ο Μίρο.
Αλλά με επιμονή και αποφασιστικότητα,
εν καιρώ θα γίνει ένας σπουδαίος κυνηγός.
Όπως ο πατέρας του.
Κόντρα στις πιθανότητες, η Μάλα έφτασε σε ένα σημαντικό ορόσημο.
Ο πρώτος ολόκληρος χρόνος έξω από τον μάρσιπο.
Η φετινή νέα φουρνιά από καγκουράκια αναδύθηκε.
Δοκιμάζουν τα πρώτα τους ατσούμπαλα άλματα,
όπως έκανε κάποτε κι η Μάλα.
Λες και ήταν σε μια άλλη ζωή.
Μια μέρα, η Μάλα θα μαθαίνει στα μικρά της τα μαθήματα που έμαθε η ίδια.
Τις τελετουργίες και τις συνήθειες των καγκουρό
που έχουν μείνει αμετάβλητες επί αιώνες.
Σ' αυτήν τη μυστική κοιλάδα γεμάτη σπουδαία θαύματα και μαγεία.
Υποτιτλισμός: Λιουμπίνκα Δημητρόβα